Fordította
Sóskuthy György

A fordítás alapjául szolgáló kiadás:

Don Richard Riso–Russ Hudson: The Wisdom of the Enneagram.

The Complete Guide to Psychological and Spiritual Growth for the Nine Personality Type

Bantam Books, New York, 1999

Ötödik kiadás

Copyright © 1999 by Don Richard Riso and Russ Hudson

Published by arrangement with Bantam Books, an imprint of Random House, a division of Penguin Random House LLC

All rights reserved.

Magyar kiadás © Park Kiadó, Budapest, 2001–2025

Hungarian translation © Sóskuthy György, 2000, 2011

Minden jog fenntartva

Borítóterv © Tillai Tamás

Kilenc különböző személyiségtípus…

Kilenc különböző életszemlélet…

Kilenc különböző létezésmód…

MINDEN TÍPUSNAK MEGVANNAK A MAGA RENDKÍVÜLI ADOTTSÁGAI – ÉS KISZÁMÍTHATÓ BUKTATÓI IS

1. A REFORMER

Integritása és racionális gondolkodása révén utat mutathat, DE perfekcionizmusa és sértettsége vissza is foghatja.

2. A SEGÍTŐ

Tündökölhet a nagylelkűségtől és a gyógyító erőtől, DE komoly gondokat okozhat számára birtoklási vágya és azon igyekezete, hogy mások kedvében járjon.

3. AZ EREDMÉNYES

A hitelesség és a kiválóság nagyszerű példájává válhat, DE előfordulhat, hogy elvakultan kezdi hajszolni a sikert és a státuszt.

4. AZ INDIVIDUALISTA

Kreativitása és intuitív képességei rendkívüliek lehetnek, DE komoly hátrányt jelenthet változékony hangulata és önmaga állandó figyelése

5. A VIZSGÁLÓDÓ

Látnoki intellektus és invenció jellemezheti, DE lehet, hogy egyre különcebbé és elszigeteltebbé válik.

6. A LOJÁLIS

Bátorsága és elkötelezettsége példaértékű lehet, DE előfordulhat, hogy állandóan küzdenie kell a szorongással és természete lázadó oldalával.

7. A RAJONGÓ

Ragyogó teljesítményt nyújthat és állandó emelkedett hangulatban lehet, DE impulzivitása és türelmetlensége rossz irányba is térítheti.

8. A KIHÍVÓ

Erős, nemes szívű vezetővé válhat, DE előfordulhat, hogy kézben tart és megfélemlít másokat.

9. A BÉKETEREMTŐ

Összehozhatja az embereket és elsimíthatja az ellentéteket, DE passzivitása és csökönyössége akadályozhatja.

Az itt található teszt kitöltésével mindenki elindulhat saját maga megismerésének útján.

Tartalom

Előszó

I. rész: Utazás önmagunkba

1. Személyiségtípusunk azonosítása

A kilenc személyiségtípus

A Riso–Hudson-féle QUEST

2. Ősi gyökerek, modern eredmények

3. A lényeg és a személyiség

4. A tudatosság művelése

5. Az emberi psziché hármas tagozódása

A triászok

Társas stílus: A Horney-féle csoportok

Megküzdési stílus – A Harmonikus csoportok

6. Dinamika és változatok

A színezet

Az ösztönvariánsok

A fejlődési szintek

Az integráció és a dezintegráció iránya

II. rész: A kilenc személyiségtípus

7. Egyes típus: a Reformer

8. Kettes típus: a Segítő

9. Hármas típus: az Eredményes

10. Négyes típus: az Individualista

11. Ötös típus: a Vizsgálódó

12. Hatos típus: a Lojális

13. Hetes típus: a Rajongó

14. Nyolcas típus: a Kihívó

15. A kilences típus: a Béketeremtő

III. rész: Az átalakulás eszközei

16. Az enneagram és a spirituális gyakorlatok

17. A spirituális utazás – az örök most

Köszönetnyilvánítás

Irodalomjegyzék

Előszó

Minden embert valami mélységes belső nyugtalanság hajt. Úgy éljük meg ezt a nyugtalanságot, mintha azt éreznénk, hogy valami hiányzik belőlünk, bár többnyire elég nehéz pontosan megfogalmazni, mi is az. Sokféle elképzelésünk van arról, hogy mit akarunk vagy mire van szükségünk – jobb kapcsolatot, jobb állást, jobb fizikumot, jobb autót és így tovább, a végtelenségig. Azt hisszük, hogy ha megszerezzük azt a bizonyos tökéletes kapcsolatot vagy állást, vagy az új „játékszert”, akkor a nyugtalanság megszűnik majd, és mi elégedettnek, teljesnek fogjuk érezni magunkat. De a tapasztalat azt mutatja, hogy az új autótól csak rövid ideig érezzük jobban magunkat. Az új kapcsolat lehet csodálatos, de soha nem tesz egészen úgy boldoggá, ahogy vártuk. Akkor hát mit is keresünk valójában?

Ha egy pillanatig eltűnődünk ezen, rá fogunk jönni, mi a szívünk igazi vágya: hogy megtudjuk, kik vagyunk és miért vagyunk itt. Sajnos azonban a kultúránk nemigen ösztönöz arra, hogy ezekre a fontos kérdésekre választ keressünk. Megtanították nekünk, hogy az életminőségünk elsősorban akkor fog javulni, ha a külső javaink gyarapodnak. Előbb vagy utóbb azonban ráébredünk, hogy a külső dolgok, noha önmagukban értékesek, a lelkünk mély nyugtalanságát nem érintik.

Akkor hát hol kereshetünk választ?

„Minden élőlényben van valami, ami önmaga akar lenni – az ebihal békává akar válni, a báb pillangóvá, a sérült ember teljes, ép emberré. Ez a spiritualitás.”

Ellen Bass

A jelenleg kapható személyiségfejlesztő könyvek nagy része kiválóan leírja, milyenné szeretnénk válni mindnyájan. Tisztában vannak az együttérzés, a közösség, a kommunikáció és a kreativitás fontosságával. Ámde bármennyire szépek és vonzóak is ezek a tulajdonságok (és még jó néhány), a mindennapi életben rendkívül nehéznek tűnik a megvalósításuk, illetve a gyakorlatba való átültetésük. A szívünk szárnyalni vágyik, ám repülési kísérleteink szinte mindig fájdalmas becsapódással érnek véget a félelem, az önpusztító szokások és a tudatlanság szikláin. Jó szándékainkból és fennkölt reményeinkből sajnos a leggyakrabban csak újabb csalódások fakadnak. Végül feladjuk a próbálkozást, visszatérünk megszokott pótcselekvéseinkhez, és megpróbáljuk elfelejteni az egészet.

„Úgy tűnik számomra, hogy mielőtt nekivágnánk felkutatni a valóságot és Istent, mielőtt cselekednénk, mielőtt kapcsolatot teremtenénk másvalakivel… elengedhetetlen, hogy előbb elkezdjük megérteni önmagunkat.”

Krishnamurti

Lehetséges tehát, hogy a népszerű pszichológiai könyvek túlnyomó többsége rossz úton jár vagy téved? Valóban képtelen az ember teljesebb és kielégítőbb életet élni? A történelem nagy szellemi és erkölcsi tanítói mindig is azt mondták, hogy megvan bennünk a nagyság lehetősége – hogy tulajdonképpen a szó valós értelmében is isteni teremtmények vagyunk. De ha így van, akkor miért esik olyan nehezünkre felismerni ezt az állapotot, és méltóvá válni hozzá?

Úgy véljük, hogy az önsegítő könyvek többsége nem szükségképpen téves, csupán nem teljes. Legyen szó olyan egyszerű kérdésről akár, mint a fogyókúra, máris rengeteg oka lehet annak, hogy valakinek súlyfeleslege vagy táplálkozási zavara van: cukortúlérzékenység, zsírdús étrend, a szorongás csökkentésére szolgáló kényszeres evés vagy egy sor más emocionális tényező. A problémát okozó alapvető kérdés tisztázása nélkül, bármennyire is igyekszünk, nem valószínű, hogy sikerül megoldást találnunk.

Az önsegítő könyvek receptjei többnyire olyan módszereken alapulnak, amelyek a szerző esetében beváltak, és az ő saját lelki felépítését, belső folyamatait tükrözik. Ha az olvasó véletlenül hasonló lelki felépítésű, akkor a szerző módszere nála is beválhat. De ha nem „passzolnak” egymáshoz, akkor az olvasót esetleg segítség helyett becsapják.

„Akármilyen korúak, neveltetésűek és iskolázottságúak vagyunk is, nagyrészt kihasználatlan lehetőségekből állunk.”

George Leonard

Éppen ezért a lelki fejlődés hatékony megközelítésének feltétlenül figyelembe kell vennie, hogy az emberek különbözőek – hogy több különböző személyiségtípus létezik. Sok lélektani és spirituális rendszer próbálta már feldolgozni ezt az alapvető jelentőségű meglátást: az asztrológia, a számmisztika, a négy klasszikus vérmérséklet (flegmatikus, kolerikus, melankolikus és szangvinikus) tana, Jung lélektani típusainak rendszere (gondolkozó, érző, intuitív és érzékelő alaptermészet extravertált és introvertált orientációval kombinálva), és még sorolhatnánk. Ráadásul a csecsemőkori fejlődésvizsgálatok és az agykutatás legújabb eredményei arra utalnak, hogy a különböző típusú emberek közötti alapvető temperamentumkülönbségeknek van biológiai alapja.

Ez a sokféleség magyarázza, hogy ami az egyik embernek hasznos tanács, miért lehet katasztrofális a másiknak. Ha bizonyos típusokat arra buzdítunk, hogy figyeljenek jobban oda az érzéseikre, az olyan, mintha egy fuldoklót leöntenénk vízzel. Ha azt mondjuk más típusoknak, hogy erőteljesebben kellene érvényesíteniük önmagukat, akkor olyan ostobaságot teszünk, mintha egy anorexiást fogyókúráztatni kezdenénk. Önmagunk, kapcsolataink, lelki fejlődésünk és sok egyéb fontos kérdés mélyebb átgondolása folyamán meglátjuk majd, hogy nem a kultúránk, a nemünk vagy a generációs meghatározottságunk a legfontosabb tényező, hanem a személyiségtípusunk.

„Spirituális értelemben mindaz, amit az ember akar, amire vágyik és amire szüksége van, állandóan jelen van, elérhető itt és most – csak meg kell látni.”

Surya Das

Úgy véljük, hogy az élet sok területén szükség van a személyiségtípusok ismeretére. Ilyen terület például az oktatás, a természettudomány, az üzleti élet, a társadalomtudomány vagy a gyógyítás, és persze főként a spiritualitás és a személyiségfejlesztés. Nyughatatlan vágyódásaink bizonyára egyetemesek ugyan, kifejeződési módjuk azonban sokkal egyedibb – voltaképpen attól a „szűrőtől” függ, amelyen keresztül az egész életet szemléljük. A legfőbb szűrő, amelyet önmagunk és a környező világ megértéséhez, önmagunk kifejezéséhez és megvédéséhez, múltunk feldolgozásához, jövőnk megtervezéséhez, a tanuláshoz, az élet élvezetéhez, vonzalmaink kialakításához használunk: a személyiségtípusunk.

Mi lenne, ha létezne egy olyan rendszer, amely képessé tesz bennünket önmagunk és mások jobb megismerésére? Mi lenne, ha ez a rendszer segítene pontosabban észlelni és kellőképpen számításba venni a szűrőinket? Mi lenne, ha ez a rendszer éppúgy rá tudna mutatni alapvető lelki problémáinkra, mint emberi kapcsolataink erős és gyenge pontjaira? Mi lenne, ha ez a rendszer nem szakértők vagy guruk kinyilatkoztatásain, és nem is a születési időpontunkon vagy a testvérsorban elfoglalt helyünkön alapulna, hanem a személyiségünk mintázatán és azon a hajlandóságunkon, hogy őszintén felfedezzük önmagunkat? Mi lenne, ha ez a rendszer nem csupán feltárná előttünk személyiségünk alapproblémáit, hanem hatékony módszereket is kínálna a kezelésükre? Mi lenne, ha ez a rendszer a lélek mélységei felé irányítana bennünket? Nos, létezik ilyen rendszer, a neve enneagram.

FÉNYLÉNYEK

Életem egyik legfontosabb eseménye – meséli Don – évekkel ezelőtt történt meg velem, amikor egyhetes lelkigyakorlaton vettem részt New York állam északi részén. Mintegy ötvenen gyűltünk össze a mesterünk tulajdonában lévő, századfordulón épült szállodában. Mivel a régi épület és környéke állandó karbantartást igényelt, ez tökéletes hely volt a számunkra ahhoz, hogy fárasztó fizikai munkát végezzünk – és jó alkalom, hogy megfigyelhessük munka közben jelentkező ellenállásainkat és reakcióinkat. Rekkenő hőség volt, kevés zuhanyozó működött, hosszú sorok kígyóztak a közös fürdők előtt, és szinte alig volt pihenőidő. Tudtuk jól: mesterünk szándékosan alakította így tárgyi és közösségi létfeltételeinket, hogy előhozza belőlünk személyiségünk jellemző vonásait, és ezáltal tisztábban láthassuk önmagunkat ebben az élő laboratóriumban.

„A lélek láthatatlan erő, amely az élet minden mozzanatában láthatóvá válik.”

Maya Angelou

Az egyik délután ritka lehetőséget kaptunk: két feladat elvégzése között 45 perc pihenőt tarthattunk. Rám azt a feladatot osztották, hogy kaparjam le a festéket az öreg szálloda külső faláról, így hamarosan tetőtől talpig apró, lepattogzott festékszemcsék borítottak. A munkaidő végére annyira fáradt és izzadt voltam, hogy már a piszkosságom sem zavart – csak egy kis szunyókálásra vágytam. Amint engedélyt kaptunk a munka abbahagyására, elsőként siettem fel az emeletre, és végigdőltem az ágyamon. Nem sokkal később megérkezett a hálótársaim többsége is. Alig vonszolták magukat, így öt perccel később már majdnem el is aludtunk.

Ekkor csörtetett be egyetlen még hiányzó társunk, Alan. Ő azt a feladatot kapta, hogy felügyeljen a csoport tagjainak gyermekeire. Vad csapkodása egyértelművé tette: nagyon dühös, amiért nem tudott előbb elszabadulni, hogy ő is lefekhessen egy kicsit. Arra azonban volt ideje, hogy zajongásával mindenki más pihenését is lehetetlenné tegye.

Nem sokkal azután azonban, hogy Alan berontott az ajtón, megdöbbentő élményben volt részem: láttam, ahogy a vele szembeni negatív reakcióim összegyűlnek a testemben, mint egy állomásra begördülő vonat, és én nem szálltam fel a vonatra. A megvilágosodásnak ebben az egyszerű pillanatában láttam Alant, a dühét és frusztráltságát – annak láttam a viselkedését, ami volt, nem elemeztem tovább. Azt is láttam, ahogy a haragom egyre gyülemlik, amiért hagyom őt ezt tenni – de nem reagáltam.

Amikor csupán figyeltem haragos, önigazoló reakcióimat, de nem fordítottam őket cselekvésbe, akkor mintha hirtelen fátylat lebbentettek volna fel a szemem elől, és én megnyíltam. Valami, ami általában akadályozni szokta az érzékelésemet, most egy szempillantás alatt eloszlott, és a világ élettel telt meg. Alan hirtelen szeretnivaló fickó lett, és a többiek minden reakciója is tökéletesnek tűnt, bármit tettek is. Az is legalább ennyire csodálatos volt, hogy amikor oldalt fordítottam a fejem, és kinéztem az ablakon, úgy láttam, hogy körülöttem minden belső fénnyel világít. A fákat megvilágító napfény, a szélben ringatózó levelek, az öreg ablakkeret üvegtábláinak halk csörömpölése – mindez olyan gyönyörű volt, hogy szavakkal le sem lehetett volna írni. Lenyűgözött, milyen csodálatos a világ. Mindent, de mindent szépnek láttam.

Még akkor is ebben a csodálattal teli eksztázisban voltam, amikor társaimmal együtt késő délutáni meditáción vettem részt. Ahogy egyre elmélyültebb tudatállapotba kerültem, kinyitottam a szemem, és körülpillantottam a szobában. Ekkor valamiféle – nem tudok rá jobb szót – belső látomás kerített hatalmába, amelynek hatását még évekig éreztem.

Azt láttam, hogy a helyiségben lévők mindegyike „fénylény”. Tisztán láttam, hogy mindenki fényből van – mintha valamennyien fényalakok lennénk –, ezen azonban anyagi kéreg képződött. A kéreg fekete és gumiszerű, mint a kátrány, és elhomályosítja belső fényünket, ami nem más, mint belső, valódi önmagunk. Van, ahol a kátrány nagyon vastag foltokban rakódott le, másutt vékonyabb, áttetszőbb. Azoknál, akik hosszabb ideje fejlesztik önmagukat, kevesebb kátrányt láttam, ők erősebben sugározták belső fényüket. Másokat – életük eseményeiből adódóan – több kátrány borított, amelytől igen sok munkával szabadulhatnak meg.

Nagyjából egy óra múlva a látomás halványulni kezdett, és nemsokára megszűnt. A meditáció végeztével ismét várt ránk a munka, és én siettem, hogy magamra vállalhassam az egyik legnépszerűtlenebb feladatot: mentem a konyha gőzébe mosogatni. Mivel az eksztázis még mindig ott volt szinte tapintható közelségben, ez a munka is önfeledt élvezetnek tűnt.

Nemcsak azért osztom meg az olvasóval ezt az élményt, mert számomra különös személyes jelentősége van, hanem azért is, mert rendkívül szemléletesen mutatta meg nekem, hogy amiről ebben a könyvben szó van, az valóban létezik. Ha őszintén, ítélkezés nélkül figyeljük meg önmagunkat, és meglátjuk személyiségünk mechanizmusait működés közben, akkor képesek leszünk felébredni, s a szépség és az öröm csodálatos kibontakozását élhetjük meg életünk során.

A KÖNYV HASZNÁLATA

Az enneagram csak akkor segíthet nekünk, ha őszinték vagyunk magunkhoz. A legjobb tehát, ha a rendszer elemeit – és ezt a könyvet – az önmegfigyelés és az önvizsgálat útikalauzaként használjuk. Ehhez nyújt segítséget könyvünk számos gyakorlati eleme, például:

•Az egyes típusok gyógyulásra való képessége, adottságai és sajátos változási folyamatai

•Hogyan figyeljük meg problematikus szokásainkat és reakcióinkat, és hogyan váljunk meg tőlük

•Hogyan lehet az egyes típusok motivációival dolgozni

•Tudattalan gyermekkori üzenetek

•Terápiás stratégiák a különböző típusok számára

•„Spirituális gyorsindítások”, Figyelmeztető jelek és vészjelek mindegyik típus számára

•Hogyan legyünk tudatosabbak mindennapi életünkben

•Belső munka: gyakorlatok és technikák az egyes típusok számára

•Hogyan használható a rendszer a további spirituális fejlődéshez

Mivel a könyvben szereplő gyakorlatokról hasznos lehet naplót vezetni, érdemes egy jegyzetfüzetet vagy gyűrűskönyvet használni erre a célra. Azt javasoljuk, hogy legyen egy lelki munkanaplónk, amelybe feljegyezzük, milyen felismerések születnek bennünk a saját személyiségtípusunk, illetve a többi nyolc típus leírásának olvasása közben. A legtöbb ember úgy tapasztalja, hogy ezek a meglátások egy sor kapcsolódó témát vetnek fel, emlékeket hoznak a felszínre és kreatív ihletet adnak.

Azt javasoljuk, hogy a lelki munkanaplóba első feladatként írjuk meg saját életrajzunkat – de ne úgy, mintha önéletrajzot írnánk. Harmadik személyben írjunk önmagunkról, nem pedig „énként”. Meséljük el életünk történetét, a legkorábbi évektől kezdve (vagy akár még korábbtól, ha ismerjük családunk történetét is) egészen a jelenig, de úgy, mintha egy másik személyről írnánk. Érdemes lehet ebben a naplóban külön oldalt szentelni életünk minden évtizedének, és ott helyet hagyni a később eszünkbe jutó gondolatoknak és megfigyeléseknek. Ne törődjünk írásunk irodalmi értékével vagy „pontosságával”. Egy dolog fontos: hogy egészben lássuk az életünket, mintha valaki más mesélné el.

Melyek voltak életünk meghatározó pillanatai – a nagy megrázkódtatások és győzelmek –, amikor tudtuk, hogy az életünk többé már nem lesz olyan, mint azelőtt? Kik voltak a legfontosabb személyek az életünkben – akik „tanúi” voltak küzdelmünknek és fejlődésünknek, akik bántottak bennünket, és akik megértő pártfogóként és barátként segítettek minket? Törekedjünk a lehető legnagyobb részletességre.

Térjünk vissza ehhez az életrajzhoz újra és újra, amikor a könyv olvasása közben, önmagunkat egyre alaposabban megismerve eszünkbe jut valami, amivel kiegészíthetnénk. Ahogy mind mélyebben megértjük magunkat, úgy válik egyre gazdagabbá, és nyer majd egyre több értelmet az életünk története.

1. FEJEZET
Személyiségtípusunk azonosítása

az enneagram

Az enneagram az emberi természet kilenc alapvető személyiségtípusát és ezek komplex kölcsönös összefüggéseit ábrázoló mértani alakzat. Az enneagram a modern pszichológia olyan eredménye, amelynek gyökerei számos különböző ősi hagyomány spirituális bölcsességéig nyúlnak vissza. Maga az enneagram szó görög eredetű: „ennea” – kilenc, „grammosz” – alakzat, vagyis az enneagram kilencszögű alakzat.

A személyiségtípusokat ábrázoló modern enneagram számos különböző spirituális és vallási hagyomány szintéziseként jött létre. Javarészt az általános emberi bölcsesség összegzése – olyan örök érvényű filozófiai gondolatoké, amelyeket a keresztények, a buddhisták, a muszlimok (főként a szúfik) és a zsidók (a Kabbalában) évezredek során gyűjtöttek össze. Az enneagram lényege az az egyetemes felismerés, hogy az emberek spirituális létezők, akik az anyagi világban testesülnek meg, azonban rejtélyes módon a Teremtővel azonos életet és lelket hordoznak magukban. A látszat és a felszíni különbségek alatt, az illúzió fátylai mögött minden emberben ott ragyog az isteni fény. Ezt a fényt azonban különféle erők homályosítják el, és minden spirituális hagyománynak megvannak a maga mítoszai és tanai arról, hogyan veszítette el az emberiség az isteni Lényeggel való kapcsolatát.

„A spirituális hagyományok nagy metaforái – kegyelem, felszabadulás, újjászületés, az illúziókból való felébredés – mind azt bizonyítják, hogy túl tudok lépni mindazon, amire a múltam kondicionált, és képes vagyok új dolgokra.”

Sam Keen

Az enneagram egyik fő erőssége az, hogy elhatárolódik a különféle tantételek véleménykülönbségeitől. Gyakorlatilag minden nagyobb vallás híveinek segített már újra felfedezni azt, hogy mivel spirituális lények, alapvető harmónia van köztük. Az enneagram azért roppant hasznos a mai világban, mert feketének és fehérnek, férfinak és nőnek, katolikusnak és protestánsnak, arabnak és zsidónak, heteroszexuálisnak és homoszexuálisnak, gazdagnak és szegénynek egyaránt megmutatja, hogy ha az őket elválasztó felszíni különbségek mögé pillantanak, akkor valami teljesen új szinten lesznek képesek érzékelni azt, ami közös és emberi. Az enneagram segítségével fel fogjuk fedezni, hogy a Hatosok olyanok, mint a többi Hatos, ugyanazok az értékek vannak meg bennük, mint a típusukba tartozó többi emberben. A fekete bőrű Egyesek sokkal jobban hasonlítanak a fehér bőrű Egyesekre, mint képzelték volna, és így tovább. A közösség és együttérzés olyan új szintje jelenik meg így, amely eloszlatja a régi tudatlanságot és félelmeket.

„Ne sírjatok, ne méltatlankodjatok. Értsétek meg.”

Spinoza

Az enneagram azonban nem vallás; az emberek vallási meggyőződéseibe egyáltalán nem is avatkozik. Nem állítja magáról, hogy teljes spirituális út lenne. Viszont minden spirituális út egyik legfontosabb elemével, az önismerettel foglalkozik.

Önismeret nélkül nem juthatunk túl messzire a lélek útján, és nem is leszünk képesek fenntartani az esetleg elért fejlődést. A személyiség átalakításának egyik legfőbb buktatója az, hogy az én megpróbálja megúszni az igazi, mély pszichológiai munkát, ezért túl hamar átsiklik a transzcendenciába. Ennek az az oka, hogy az én mindig sokkal „haladóbbnak” tartja önmagát, mint amilyen valójában. Hány elsőéves papnövendék győzte már meg magát arról, hogy őt akár már szentté is lehetne avatni? Hány meditációt tanuló hallgató képzelte azt, hogy rekordidő alatt sikerült elérnie a megvilágosodást?

Az igazi önismeret felbecsülhetetlen szolgálatot tesz azzal, hogy megóv az efféle önámítástól. Az enneagrammal azért juthatunk messzebbre (és azért tesz lehetővé valódi fejlődést), mert onnan kezdi a munkát, ahol valóban állunk. Amellett, hogy bemutatja az elérhető lelki magaslatokat, tisztán, ítélkezés nélkül tárja fel előttünk életünknek azokat a sötét mozzanatait is, amikor nem vagyunk szabadok. Ha valóban spirituális lényként szeretnénk élni az anyagi világban, akkor éppen ezek azok a területek, amelyeket a legfontosabb lesz felfedeznünk.

„Mit nyerhetünk azzal, hogy elhajózunk a Holdig, ha nem vagyunk képesek átkelni a bennünket önmagunktól elválasztó szakadékon?”

Thomas Merton

A személyiség átalakításának munkájához három fő összetevő szükséges: Jelenlét (tudatosság, figyelem), az önmegfigyelés gyakorlata (ezt az önismeret hozza magával), és a saját élmények jelentésének megértése (vagyis pontos értelmezésük egy közösség vagy spirituális rendszer tágabb összefüggéseinek szempontjából). Az elsőt a létezés biztosítja, a másodikat mi magunk, a harmadikat pedig az enneagram. Ha mindhárom együtt van, akkor gyorsan történnek a dolgok.

A KILENC SZEMÉLYISÉGTÍPUS

Az enneagrammal végzett munka akkor kezdődik, amikor azonosítjuk saját típusunkat, és elkezdjük megérteni legfőbb problémáit.

„Ha az emberek ismernék önmagukat, Isten meggyógyítaná őket és megbocsátana nekik.”

Pascal

Noha mind a kilenc személyiségtípus néhány viselkedésformáját fel fogjuk fedezni magunkban, személyiségünk legmeghatározóbb vonásai e típusok egyikében gyökereznek. A 24. oldalon található kérdőív, a Riso–Hudson-féle QUEST segítségével leszűkíthetjük lehetséges alaptípusaink körét; emellett az egyes típusokat ismertető fejezetek elején egy másik, ettől független teszt is található, a Riso–Hudson-féle TAK, azaz Típus-attitűd katalógus, amelynek segítségével ellenőrizhetjük diagnózisunkat. Ennek a két tesztnek, valamint a típusokat ismertető fejezetekben található leírásoknak és gyakorlatoknak a segítségével minden bizonnyal elég egyértelműen meg fogjuk tudni határozni személyiségtípusunkat.

Addig is, olvassuk el a következő típusneveket és rövid leírásukat, hogy lássuk, melyik kettőt vagy hármat érezzük leginkább találónak önmagunkra nézve. Ne feledjük, hogy az itt említett tulajdonságok csak a legfontosabb címszavak, korántsem ölelik fel az adott típusok összes jellemzőjét.

az enneagram a riso–hudson-féle
típusnevekkel

Egyes típus: a Reformer. Az elvhű, idealista típus. Az Egyesek etikusak és lelkiismeretesek, igen határozottan érzik, mi helyes és mi helytelen. Tanítók és keresztes lovagok, mindig a dolgok jobbítására törekszenek, de félnek, hogy hibát követnek el. Szervezettek, rendszeretők és igényesek, igyekeznek magas színvonalat tartani, ám olykor túlzottan kritikussá és perfekcionistává válhatnak. Tipikus problémáik az elfojtott haraggal és türelmetlenséggel kapcsolatosak. Legjobb formájukban az egészséges Egyesek bölcs, józan ítélőképességű, realista, nemes lelkű és heroikus erkölcsiségű emberek.

Kettes típus: a Segítő. A gondoskodó, kapcsolatteremtő típus. A Kettesek empatikusak, őszinték és meleg szívűek. Barátságosak, nagylelkűek és önfeláldozóak, de érzelgősségre, hízelgésre és mások lekenyerezésére is hajlamosak lehetnek. Fő indítékuk, hogy közel legyenek a többi emberhez, és gyakran azért tesznek meg bizonyos dolgokat másokért, hogy szükség legyen rájuk. Többnyire gondot okoz nekik, hogy törődjenek önmagukkal és elismerjék saját szükségleteiket. Legjobb formájukban az egészséges Kettesek önzetlenek, altruisták, képesek feltétel nélkül szeretni önmagukat és embertársaikat.

Hármas típus: az Eredményes. Az alkalmazkodó, sikerorientált típus. A Hármasok magabiztosak, vonzóak és megnyerőek. Ambiciózus, kompetens és energikus emberek, akiknek fontos lehet a társadalmi pozíció és a személyes előrejutás. A Hármasok gyakran nagyon sokat foglalkoznak a róluk kialakult képpel és azzal, hogy mit gondol róluk a többi ember. Jellemzően a túlzott munkamánia és a versengés okoz gondokat a számukra. Legjobb formájukban az egészséges Hármasok elfogadják önmagukat, hitelesek, és valóban megvan bennük minden, amit kifelé mutatnak – példaképként ösztönöznek másokat.

Négyes típus: az Individualista. A romantikus, befelé forduló típus. A Négyesek tisztában vannak önmagukkal, érzékenyek, visszafogottak és csendesek. Feltárulkozóak, érzelmileg őszinték és egyéniek, ám gyakran változékony a hangulatuk és túlzottan figyelik önmagukat. Mivel sebezhetőnek és tökéletlennek érzik magukat, visszavonulnak másoktól, emellett olykor kivonják magukat a szokványos életformákból, és lenézik ezeket. Jellemzően önmaguk kényeztetésével és az önsajnálattal vannak problémáik. Legjobb formájukban az egészséges Négyesek ihletett, igen kreatív emberek, akik képesek önmaguk megújítására és élményeik átformálására.

Ötös típus: a Vizsgálódó. Az elmélyült, intellektuális típus. Az Ötösök éberek, éleslátóak és kíváncsiak. Tudnak koncentrálni, képesek komplex elméleteket felépíteni és bonyolult készségeket kifejleszteni. Függetlenek és újító hajlamúak, olykor túl sokat is foglalkoznak gondolataikkal és képzeleti építményeikkel. Elszakadnak a valóságtól, ugyanakkor feszültté, túlfeszítetté válhatnak. Tipikus problémáik az elszigetelődéssel, a különcséggel és a nihilizmussal kapcsolatosak. Legjobb formájukban az egészséges Ötösök látnokok, úttörők, akik gyakran megelőzik a korukat, s egészen új módon képesek látni a világot.

Hatos típus: a Lojális. Az elkötelezett, biztonságra törekvő típus. A Hatosok megbízhatóak, szorgalmasak és felelősségteljesek, de defenzívek, határozatlanok és erősen szorongók is lehetnek – folyamatosan fenntartják a stresszt, bár panaszkodnak miatta. Sokszor óvatosak és döntésképtelenek, ugyanakkor reaktívak, dacosak és lázadóak is lehetnek. Gyakran okoz számukra gondot az önbizalom hiánya és a gyanakvás. Legjobb formájukban az egészséges Hatosok lelkileg stabilak, bíznak magukban és önmagukra támaszkodnak, bátran kiállnak a gyengék és erőtlenek mellett.

Hetes típus: a Rajongó. A sürgölődő, termékeny típus. A Hetesek sokoldalú, optimista, spontán emberek. Játékosak, lelkesültek és gyakorlatiasak, azonban túlhajszolttá, kaotikussá és fegyelmezetlenné válhatnak. Állandóan új, izgalmas élményeket keresnek, de az állandó lendület kimerítheti és szétszórttá teheti őket. Többnyire a felületesség és az impulzivitás okoz náluk gondokat. Legjobb formájukban az egészséges Hetesek értelmes célokra összpontosítják tehetségüket, s kiváló teljesítményt nyújtó, jókedvű, hálatelt emberekké válhatnak.

Nyolcas típus: a Kihívó. Az erőteljes, domináns típus. A Nyolcasok magabiztosak, erősek és rámenősek. Jó problémamegoldók, másokat védelmező, határozott emberek, ugyanakkor büszkék és hatalmaskodók is lehetnek. A Nyolcasok úgy érzik, nekik kell irányítaniuk a környezetüket – ezért gyakran összecsapnak másokkal vagy megfélemlítik a többieket. Leggyakrabban az okoz gondot a számukra, hogy közel engedjenek magukhoz valakit. Legjobb formájukban az egészséges Nyolcasok rendkívüli önuralommal bírnak – erejüket mások életének jobbá tételére használják fel, s hősi, nemes szívű, olykor történelmi jelentőségű személyiségekké válnak.

Kilences típus: a Béketeremtő. A kényelmes, háttérben maradó típus. A Kilencesek elfogadóak, bizalomteliek, lelki egyensúly jellemzi őket. Jó természetű, kedves, laza, segítőkész emberek, de hajlamosak arra, hogy a béke érdekében túl könnyen engedjenek mások akaratának. Szeretnék, ha minden konfliktusmentes lenne, de emiatt hajlamosak eltunyulni, a nyugtalanító dolgokat teljesen visszaszorítani. Jellemzően a passzivitás és a makacsság okoz náluk gondokat. Legjobb formájukban az egészséges Kilencesek rendíthetetlenek, mindenre fogékonyak, és képesek arra, hogy összehozzák az embereket és elsimítsák az ellentéteket.

A KÉRDŐÍVEK

Az első kérdőív, amely itt következik, a Riso–Hudson-féle QUEST (Gyors enneagramtipizáló teszt). A teszt segítségével alig öt perc alatt mintegy 70 százalékos pontossággal behatárolhatjuk a személyiségtípusoknak azt a körét, amelyben a sajátunk benne lesz. Ha nem is sikerül egyetlen típust azonosítani, a két-három legvalószínűbb lehetőséget mindenképpen ki tudjuk választani.

A második, bonyolultabb kérdőív a Riso–Hudson-féle TAK (Típus-attitűd katalógus). A kilenc típusleíró fejezet mindegyikének elején tizenöt olyan állítás található, amely igen jellemző a szóban forgó személyiségtípusra. Akik szeretnének elvégezni egy automatizált, számítógépes enneagram-tesztet, azok ezt internetes honlapunkon, a www.enneagraminstitute.com címen tehetik meg. Az ott található teszt, a RHETI (Riso–Hudson-féle enneagram típusjelző teszt, 2.5 változat) kitöltése során 144 állításpárból kell kiválasztani egyet-egyet. Ez a módszer mintegy 80 százalékos pontosságot eredményez. A teszt a fő típusunk mellett azt is megmutatja, hogy személyiségünkben milyen relatív erővel vannak jelen a kilenc személyiségtípus vonásai. A RHETI kitöltése általában mintegy 45 percig tart.

Ha még csak most ismerkedünk az enneagrammal, először csináljuk meg a QUEST-et, majd utána a TAK-ot, hogy lássuk, azonos eredményt kapunk-e. Ha például a QUEST alapján úgy tűnik, hogy a Hatos típusba tartozunk, ugorjunk azonnal a Hatos típust ismertető 12. fejezet elejére, töltsük ki az ott található TAK-ot. Ha a 15 állításra adott válaszaink alapján magas pontszámot érünk el, akkor valószínűleg jó úton járunk.

Azt javasoljuk azonban, hogy ettől függetlenül nyitott elmével olvassuk végig az egész fejezetet (példánknál maradva a Hatos típus leírását), amíg néhány újabb részlet is a helyére kerül. Ha a leírásnak és a gyakorlatoknak egyaránt nagy hatása van ránk, akkor szinte biztosan a Hatos típusba tartozunk.

Azért fogalmazunk még most is óvatosan, mert az öndiagnózisoknál mindig fennáll a tévedés lehetősége – mint ahogy sajnálatos módon a különféle úgynevezett enneagram-szakértők is tévedhetnek. Éppen ezért nagyon fontos, hogy ne kapkodjuk el típusunk azonosítását. Olvassuk el alaposan ezt a könyvet, és ami még ennél is fontosabb, éljünk együtt egy darabig az így megszerzett tudással, és beszéljünk róla azokkal, akik jól ismernek bennünket. Ne feledjük, hogy önmagunk megismerése hosszú folyamat, amely nem ér véget saját típusunk azonosításával – sőt, ez csak az első lépés.

Amikor rátalálunk saját típusunkra, tudni fogjuk, hogy ez az. A megkönnyebbülés és a szégyenkezés, a lelkesedés és a bosszankodás hullámokban tör majd ránk. Hirtelen érthetővé válik egy sor olyasmi, amit tudattalanul talán mindig is tudtunk önmagunkról, és világosan körvonalazódnak élettörténetünk jellemző alapelemei. Ha ezt érezzük, biztosak lehetünk abban, hogy helyesen állapítottuk meg személyiségtípusunkat.

AMIT A TÍPUSOKRÓL TUDNI KELL

„Ha gyűlölsz valakit, olyasvalamit gyűlölsz benne, ami magadban is fellelhető. Ami nem található meg önmagunkban, az nem is zavar.”

Herman Hesse

•Noha minden ember teljes személyiségében több személyiségtípus vonásai keverednek, egy konkrét mintázat vagy stílus adja azt az „alapvonalat”, amelyhez újra és újra visszatérünk. Alaptípusunk egész életünkben ugyanaz marad. Míg az emberek sokféle módon változnak és fejlődnek, alapvető személyiségtípusuk soha nem változik meg.

•A személyiségtípusok leírása egyetemes, egyformán érvényes férfiakra és nőkre. Természetesen ugyanazok az attitűdök, személyiségvonások és tendenciák némileg eltérő módon nyilvánulnak meg egy férfiban, mint egy nőben, de ettől a típus alapvető tulajdonságai azonosak maradnak.

•Ne úgy képzeljük el, hogy alapvető személyiségtípusunk leírásának minden eleme mindig érvényes ránk! Ennek az az oka, hogy az emberek szüntelenül ingadoznak a személyiségtípusukat alkotó egészséges, átlagos és egészségtelen személyiségjegyek között, amint azt a fejlődési szintek tárgyalásánál (a 6. fejezetben) látni fogjuk. Az is kiderül majd, hogy ha érettebbé válunk, illetve ha erős stressznek vagyunk kitéve, az jelentős változásokat eredményez a személyiségtípusunk kifejeződési módjában.

•Noha minden személyiségtípusnak adtunk egy leíró nevet is (például a Reformer vagy a Segítő), a gyakorlatban szívesebben használjuk az adott típus enneagramszámát. A számok értéksemlegesek, és elfogulatlan, gyors hivatkozást tesznek lehetővé. Azt is tudni kell, hogy a számok sorrendjének semmi jelentősége sincs: semmivel sem jobb magasabb számértékű típusba tartozni (tehát nem jobb Kilencesnek lenni, mint Egyesnek).

•Egyik személyiségtípus sem jobb vagy rosszabb bármelyik másiknál – minden típusnak megvannak a maga jellegzetes jó és rossz tulajdonságai, erősségei és gyengéi. Lehet azonban, hogy egy adott kultúrán vagy csoporton belül többre becsülik az egyik típust a másiknál. Ahogy egyre jobban megismerjük a típusokat, rá fogunk ébredni, hogy mindegyiknek megvannak a maga egyedi képességei, de ugyanúgy vannak csak rá jellemző korlátai is.

•Bármelyik személyiségtípusba tartozunk is, mind a kilenc típusból van bennünk valamennyi. Ha mindet felfedezzük, és látjuk őket működés közben önmagunkban, akkor az emberi természet teljes spektrumát látjuk. Ennek köszönhetően sokkal jobban meg fogjuk érteni embertársainkat és sokkal inkább együtt fogunk érezni velük, mivel önmagunkban is rábukkanunk majd egyes jellemző szokásaikra és reakcióikra. Sokkal nehezebb például elítélni a Nyolcasok agresszivitását vagy a Kettesek leplezett érzelmi kiéhezettségét, ha tudatában vagyunk, hogy bennünk is van agresszió és érzelmi éhség. Ha megvizsgáljuk mind a kilenc típust önmagunkban, akkor azt is látni fogjuk, milyen szorosan összefüggenek egymással – pontosan úgy, ahogyan az enneagram jele ábrázolja őket.

A RISO–
HUDSON-FÉLE
QUEST

Gyors enneagram-
tipizáló teszt

ÚTMUTATÓ A TESZT KITÖLTÉSÉHEZ

A QUEST csak akkor adhat helyes eredményt, ha elolvassuk és betartjuk az alábbi egyszerű utasításokat:

•Az alábbi két állításcsoportból válasszunk ki egy-egy bekezdést: azt, amelyik a legjobban tükrözi az életünk legnagyobb részében ránk jellemző gondolkodásmódot és magatartást.

•Nem kell az adott bekezdés minden egyes szavával vagy mondatával teljes mértékben egyetértenünk! Lehet, hogy a bekezdésben leírtaknak csupán 80 vagy 90 százalékával értünk egyet, mégis ezt választjuk a csoportban lévő másik kettővel szemben. Mindenképpen egyet kell értenünk a kiválasztott bekezdés általános hangvételével és a benne megfogalmazódó szemlélettel. Elég valószínű, hogy minden bekezdésben találunk olyan állítást, amellyel nem értünk egyet. Ne utasítsunk el egy bekezdést egyetlen mondat vagy szó miatt! Nézzük mindig az összképet.

•Ne elemezzük túl a választásunkat! Azt a bekezdést válasszuk, amelyet „zsigerből” a legmegfelelőbbnek érzünk – még akkor is, ha nem értünk a leírtak száz százalékával egyet. A bekezdés egészének általános mondanivalója és jellege fontosabb, mint a szöveg egyes elemei. Hallgassunk a megérzéseinkre.

•Ha nem tudjuk eldönteni, hogy az egyik csoportban melyik bekezdés illik ránk a legjobban, az egyik – de csak az egyik – csoportból két bekezdést is kiválaszthatunk; például az I. csoportból a C-t, a II. csoportból pedig az X-et és az Y-t.

•Írjuk be az adott csoportból kiválasztott bekezdés betűjelét a csoporthoz tartozó négyzetbe.

I. CSOPORT

az i. csoportból

választott bekezdés

A. Mindig meglehetősen független és asszertív voltam: úgy érzem, az életben akkor mennek a legjobban a dolgok, ha bátran szembenézünk velük. Magam tűzöm ki a céljaimat, fontosnak érzem őket, és arra törekszem, hogy megvalósuljanak. Nem szeretek tétlenül ülni – eredményekre vágyom, azt akarom, hogy amit teszek, annak hatása legyen. Nem keresem feltétlenül a konfliktust, de nem hagyom, hogy mások félrelökjenek. Többnyire tudom, mit akarok, és aszerint cselekszem. Nagyon tudok dolgozni és kemény játékos vagyok.

B. Mindig csendes voltam, az egyedülléthez vagyok hozzászokva. Társaságban általában nem hívom fel magamra a figyelmet, és szokatlannak érzem, hogy erőteljesen érvényesítsem önmagamat. Kényelmetlennek találom, ha kezdeményeznem vagy irányítanom kell, és nem él bennem olyan erős versenyszellem, mint másokban. Sokan valószínűleg álmodozónak tartanak – az életemben adódó izgalmak jelentős része a képzeletemben zajlik. Úgy is nagyon elégedett tudok lenni, ha nem tevékenykedem állandóan.

C. Mindig rendkívül felelősségteljes és elkötelezett voltam. Nagyon rosszul érzem magam, ha nem teszek eleget a kötelezettségeimnek, és nem nyújtom azt, amit elvárnak tőlem. Azt akarom, hogy az emberek tudják: számíthatnak rám, és azt fogom tenni, ami szerintem a legjobb nekik. Gyakran hoztam már nagy áldozatokat másokért – bár ők nem mindig tudnak erről. Sokszor el is hanyagolom magam: először elvégzem mindazt a munkát, amit el kell végeznem, aztán – ha maradt még időm – pihenek (és ilyenkor teszem végre azt, amit igazán tenni szeretek).

II. CSOPORT

X. Olyan ember vagyok, aki többnyire pozitív módon szemléli a világot, és úgy érzi, hogy a dolgok általában jóra szoktak fordulni. Szinte mindig találok valamit, amiért lelkesedni lehet, és sok mindent, amivel elfoglalhatom magam. Szeretek együtt lenni másokkal, és segíteni nekik abban, hogy boldogok legyenek – szívesen osztom meg velük saját jó közérzetemet. (Nem mindig érzem olyan nagyszerűen magam, de ezt megpróbálom nem mutatni.) A pozitív életszemléletnek azonban néha az a velejárója, hogy túl sokáig halogatom a saját problémáim megoldását.

Y. Olyan ember vagyok, akiben erős érzelmeket keltenek a dolgok – a legtöbb ember látja rajtam, ha valami bánt. Tudok tartózkodó lenni másokkal, de érzékenyebb vagyok, mint amennyire mutatom. Tudni akarom, hányadán állok másokkal, kire és mire számíthatok – az emberek többsége számára elég nyilvánvaló, hogy mit gondolok róluk. Ha valami felzaklat, azt akarom, hogy mások is reagáljanak, és őket is kavarja fel ugyanaz. Ismerem a szabályokat, de nem akarom, hogy mások mondják meg nekem, mit tegyek. Én akarok dönteni.

az ii. csoportból

választott bekezdés

Z. Általában hidegvérű és logikus vagyok – nemigen tudok mit kezdeni az érzelmekkel. Hatékony vagyok – talán perfekcionista is –, és inkább egyedül szeretek dolgozni. Ha gondjaim vagy személyes ellentéteim támadnak, az érzelmeimet igyekszem nem bevonni a helyzetbe. Egyesek szerint túlzottan nyugodt és szenvtelen vagyok, de én nem akarom, hogy az érzelmi reakcióim elvonják a figyelmemet a számomra igazán fontos dolgoktól. Általában akkor sem mutatok különösebb reakciót, ha mások „elevenemre tapintanak”.

A válaszok értékeléséhez lapozzunk ide!

A QUEST ÉRTÉKELÉSE (innen)

A két kiválasztott bekezdés betűjelei egy kétbetűs kódot alkotnak. Ha például az I. csoportból a C, a II-ból pedig az Y jelű bekezdést választottuk, a kétbetűs kód CY.

A QUEST szerinti személyiségtípus a táblázatból olvasható le.

Kód

Típus

Típus neve és fő jellemzői

AX

7

A Rajongó: feldobott, gyakorlott, impulzív

AY

8

A Kihívó: magabiztos, határozott, hatalmaskodó

AZ

3

Az Eredményes: alkalmazkodó, ambiciózus, imázsközpontú

BX

9

A Béketeremtő: fogékony, megnyugtató, önelégült

BY

4

Az Individualista: intuitív, esztétikus, magába mélyedő

BZ

5

A Vizsgálódó: újító, lényeglátó, szenvtelen

CX

2

A Segítő: gondoskodó, nagylelkű, birtokolni vágyó

CY

6

A Lojális: megnyerő, felelősségteljes, védekező

CZ

1

A Reformer: racionális, elvhű, hideg fejű

MÁSOK BESOROLÁSA

„Aki másokat ismer, tanult ember. Aki önmagát ismeri, bölcs.”

Lao Ce

Az a határozott véleményünk, hogy sokkal kényesebb ügy az enneagram segítségével mások személyiségtípusát meghatározni, mint a magunkét. Mindenkinek vannak „vakfoltjai”, és a típusokon belül olyan sok lehetséges változat van, hogy egyszerűen lehetetlen volna valamennyit felismernünk. Személyes előítéleteink miatt az is igen valószínű, hogy egyes típusokkal szemben komoly ellenérzéseink vannak. Ne feledjük, hogy az enneagram elsősorban önmagunk megismerésére és megértésére való.

Emellett saját magunk vagy egy másik személy típusának ismerete ugyan sok értékes felismerést nyújthat, de messze nem árul el mindent az adott személyről – valójában semmivel sem mond többet, mint az illető etnikai hovatartozása vagy állampolgársága. A típus önmagában semmit sem mond a vizsgált személy élettörténetéről, értelmi képességeiről, tehetségéről, becsületességéről, integritásáról, jelleméről és egyéb vonásairól. Másrészt viszont a típus arról sok mindent elárul, hogy miként szemléljük a világot, milyen választásokra vagyunk hajlamosak, melyek számunkra a legfőbb értékek, mi motivál bennünket, hogyan reagálunk másokra, hogyan reagálunk a stresszre, és még hosszan sorolhatnánk. Ahogy megismerkedünk a rendszer által feltárt személyiség-mintákkal, úgy fogjuk tudni egyre könnyebben elfogadni a miénktől eltérő nézőpontokat.

AZ ENNEAGRAM MÉLYEBB CÉLJA

Ha sikerül besorolni önmagunkat a kilenc személyiségtípus valamelyikébe, az forradalmi jelentőségű lehet. Talán életünkben először ismerjük fel addigi életmódunk és viselkedésünk általános jellemzőit és magyarázatát. Egy bizonyos ponton azonban a „személyiségtípusunk ismerete” beépül az énképünkbe, és könnyen lehet, hogy ettől kezdve már a további fejlődésünk gátja lesz.

Tényleg előfordul az enneagramot tanulmányozó érdeklődőkkel, hogy kötődni kezdenek saját személyiségtípusukhoz: „Hát persze, hogy paranoid vagyok! Hiszen Hatos vagyok!” Vagy: „Tudod, milyenek vagyunk mi, Hetesek: állandó mozgásban kell lennünk.” Az enneagram nem arra való, hogy vitatható viselkedésformáinkat igazoljuk vele, vagy merevebb identitás kialakítására használjuk.

Azzal azonban, ha segít megmutatni, milyen révület tart minket fogva, és mennyire elidegenedtünk a természetünkben rejlő Lényegtől, az enneagram arra késztet bennünket, hogy nézzünk mélyebben valódi identitásunk misztériumába. Olyan kutatási folyamatot kell elindítania bennünk, amely végül az önmagunkkal és a világban elfoglalt helyünkkel kapcsolatos alapvető igazságok felismeréséhez vezet. Ha az enneagramot csak arra használjuk, hogy kedvezőbb énképet alakíthassunk ki a segítségével, azzal gyakorlatilag valódi természetünk felfedezését (pontosabban helyreállítását) akadályozzuk. Bár a személyiségtípusunk megismerése fontos adatokkal szolgál, ez az információ csupán egy sokkal jelentősebb út kiindulópontja. Röviden tehát: a típusunk megismerése korántsem tekinthető végcélnak.

Az önfejlesztő munka célja az, hogy felszámolja a személyiség automatikus reakcióit azáltal, hogy tudatossá teszi őket. Csak úgy ébredhetünk fel, ha megértjük és tisztán látjuk személyiségünk mechanizmusait – éppen ezt szeretnénk elősegíteni ezzel a könyvvel. Minél többet látunk személyiségünk mechanikus reakcióiból, annál kevésbé fogunk azonosulni velük, és annál szabadabbak leszünk. Ez az enneagram lényege.

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó Tönkő Vera

A Park Kiadó a Libri Könyvkiadó Kft. imprintje

Felelős szerkesztő Bogdán Ágnes

Szerkesztette és szakmailag ellenőrizte Nádasdy Nóra

A szöveget gondozta Lovass Gyöngyvér és Schiller Erzsébet

Műszaki szerkesztő Rochlitz Vera

Tördelte Kaposvári Franciska

ISBN 978 963 633 255 6

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Alegreya Sans SC – SIL Open Font License

Noto Sans Symbols – SIL Open Font License

Noto Serif – Apache License 2.0

Roboto – Apache License 2.0

Source Serif 4 – SIL Open Font License

Vollkorn SC – SIL Open Font License